ธนชาตจัดหนักคืนดอกเบี้ย
อัดแคมเปญเช่าซื้อกระตุ้นยอดท้ายปีสำหรับลูกค้าชั้นดีไม่เบี้ยวจ่ายค่างวด
28 พ.ย. 2557

อัดแคมเปญเช่าซื้อกระตุ้นยอดท้ายปีสำหรับลูกค้าชั้นดีไม่เบี้ยวจ่ายค่างวด
ธนชาต อัดแคมเปญใหญ่ส่งท้ายปี ใครผ่อนดี ได้ดอกเบี้ยคืน 1 ปี 
นายธีรชาติ จิรจรัสพร ผู้อำนวยการอาวุโส ฝ่ายพัฒนาผลิตภัณฑ์เช่าซื้อ ธนาคารธนชาต เปิดเผยว่า ธนาคารได้เปิดตัวรายการส่งเสริมการขายหรือแคมเปญใหม่ “ขับฟรี! ไม่มีดาวน์! แถมคืนดอก 1 ปี!” ให้กับลูกค้าที่กำลังต้องการซื้อรถยนต์ทุกรายทั่วประเทศ เพื่อเป็นการกระตุ้นยอดปล่อยสินเชื่อในช่วงโค้งสุดท้ายของปี โดยเริ่มตั้งแต่วันนี้31 ม.ค. 2558 
“เราต้องการตอบแทนคู่ค้าทั้งดีลเลอร์ผู้แทนจำหน่ายรถยนต์และผู้ผลิตรถยนต์ รวมถึงลูกค้าที่ให้ความไว้วางใจและมีส่วนสนับสนุนธนาคารตลอดมา โดยเฉพาะลูกค้าเก่าและลูกค้าปัจจุบันที่มีประวัติผ่อนชำระดีกับธนาคาร โดยจะมอบสิทธิพิเศษให้ลูกค้าเก่าไม่ต้องดาวน์ ลูกค้าใหม่ไม่ต้องผ่อน 3 เดือนแรก และลูกค้าผ่อนดี รับคืนดอกเบี้ย 1 ปี คาดว่าจะได้ลูกค้าเพิ่มอีก 3 หมื่นราย” นายธีรชาติ กล่าว 
ทั้งนี้ ในปัจจุบันธนาคารมีฐานลูกค้าเช่าซื้อที่กำลังผ่อนอยู่มากกว่า 1 ล้านราย ในกลุ่มนี้มีลูกค้าที่เข้าเกณฑ์คุณสมบัติครบที่จะได้รับแคมเปญดาวน์ 0% มากกว่า 1 แสนราย โดยไม่นับรวมลูกค้าที่ผ่อนครบไปแล้วอีกกว่า 1 ล้านราย และลูกค้าใหม่สามารถเลือกเงื่อนไขพิเศษดาวน์รถออกไปแล้วไม่ต้องผ่อนนานถึง 3 เดือนนับจากวันเริ่มสัญญา 
นอกจากนี้ หากลูกค้ามีวินัยในการผ่อนชำระดี ธนาคารก็จะมอบสิทธิพิเศษตอบแทนลูกค้า ด้วยการคืนดอกเบี้ย 1 ปี เมื่อผ่อนครบสัญญา แต่ต้องมีการผ่อนชำระขั้นต่ำ 4 ปี
นายธีรชาติ กล่าวว่า แคมเปญนี้จะเริ่มต้นขึ้นในช่วงงานมอเตอร์ เอ็กซ์โป ที่มีขึ้นระหว่างวันที่ 29 พ.ย.-10 ธ.ค.นี้ ซึ่งเป็นช่วงที่ผู้ประกอบการรถยนต์นำรถยนต์รุ่นใหม่ๆ ออกสู่ท้องตลาด รวมทั้งผู้ที่กำลังมองหารถยนต์ต่างก็ตัดสินใจซื้อรถยนต์ในช่วงเดียวกันนี้เป็นจำนวนมาก 
สำหรับแคมเปญ “ขับฟรี! ไม่มีดาวน์! แถมคืนดอก 1 ปี!” จะมอบสิทธิ์ให้กับผู้ใช้บริการสินเชื่อรถยนต์กับธนชาตทุกรายทั่วประเทศ ตั้งแต่วันที่ 29 พฤศจิกายน 2557 ถึง 31 มกราคม 2558
นายสุรัตน์ ลีลาทวีวัฒน์ รักษาการกรรมการผู้จัดการ บริษัท ลีสซิ่งกสิกรไทย กล่าวว่า ในส่วนของบริษัทได้เปิดแคมเปญออกรถใหม่ลุ้นโชคใหญ่ในงานมอเตอร์ เอ็กซ์โปนี้ โดยลูกค้าที่ซื้อรถใหม่และใช้บริการเช่าซื้อกับลีสซิ่งกสิกรไทยภายในงานมอเตอร์ เอ็กซ์โป ลุ้นรับบัตรเติมน้ำมันฟรีมูลค่าสูงสุด 1 แสนบาท และเครื่องไอโฟน ไอแพด
แหล่งข่าวจากธุรกิจเช่าซื้อ เปิดเผยว่า งานมอเตอร์ เอ็กซ์โป ถือได้ว่าเป็นงานสุดท้ายของปีที่จะทำยอดขายรถยนต์แล้ว ซึ่งทางค่ายผู้ผลิตรถยนต์เองต่างก็มีการร่วมมือกับบริษัทเช่าซื้อในเครือของตัวเอง และนอกเครืออย่างเต็มที่ โดยแคมเปญส่วนใหญ่ที่มีในงานมอเตอร์ เอ็กซ์โปครั้งนี้ ยังคงเน้นเรื่องอัตราดอกเบี้ย 0% และดาวน์ต่ำเป็นหลัก และให้ผ่อนนานได้สูงสุดถึง 72 เดือน
นอกจากนี้ บริษัท ศูนย์วิจัยกสิกรไทย ยังได้คาดการณ์ถึงยอดขายรถจักรยานยนต์ในปีนี้ ว่าจะมีแนวโน้มที่จะหดตัวถึง 13% หรือคิดเป็น 1.74 ล้านคัน จากปัจจัยลบด้านปัญหาราคาสินค้าเกษตรตกต่ำและหนี้ครัวเรือนเป็นสำคัญ 
อย่างไรก็ตาม ยอดขายในภาคกลาง ตะวันออก ตะวันตก และ กทม. อาจได้รับผลกระทบน้อยกว่า เนื่องจากประชากรมีสัดส่วนรายได้จากภาคการเกษตรน้อย ขณะที่รถจักรยานยนต์ขนาดความจุตั้งแต่ 126 ซีซี โดยเฉพาะบิ๊กไบค์ ยังคงเติบโตได้ดีสวนกระแสตลาดรวมที่ซบเซา 
สำหรับปี 2558 ตลาดรถจักรยานยนต์มีโอกาสที่จะฟื้นตัวกลับมาขยายตัวได้กว่า 15% แม้ว่าสภาวะราคาสินค้าเกษตรจะมีความไม่แน่นอนสูงอยู่ก็ตาม เนื่องจากตลาดน่าจะได้รับแรงซื้อจากกลุ่มแรงงานจากภาคอุตสาหกรรมและการบริการที่เพิ่มขึ้น ตามโครงการภาครัฐและเอกชนที่มีแนวโน้มจะไปได้ดี รวมไปถึงผลจากการเปิดเสรีการค้าภายใต้กรอบเออีซี ที่จะส่งผลให้รายได้ประชากรในจังหวัดแถบชายแดนเพิ่มสูงขึ้น ทั้งนี้รถจักรยานยนต์ขนาดความจุตั้งแต่ 126 ซีซี ขึ้นไป ยังน่าจะมีทิศทางขยายตัว โดยเฉพาะรถบิ๊กไบค์ที่มีโอกาสเติบโตไม่น้อยกว่า 10%